Pieter-Steph SA se beste rugbyspeler | Netwerk24
07 Februarie 2019 10:56
Die veelsydige Springbok-voorspeler Pieter-Steph du Toit is Donderdag vir die tweede keer in drie seisoene as Suid-Afrika se Rugbyspeler van die Jaar aangewys.
Pieter-Steph du Toit het uitgetroon met sy vertonings vir die Springbokke in 2018. Foto: Getty Images
Du Toit, wat verlede jaar op steelkantflank én slot vir die Bokke uitgeblink het, is slegs die vyfde speler sedert 1992 wat dié prestigeryke toekenning meer as een keer kon verower.
Die ander groot name wat dit al vermag het, is Bryan Habana (2005, 2007, 2012), Schalk Burger (2004, 2011), Jean de Villiers (2008, 2013) en Fourie du Preez (2006, 2009).
Die 26-jarige Du Toit, wat sedert 2013 in 46 toetse uitgedraf het, het sy Bok-spanmaats Aphiwe Dyantyi, Franco Mostert, Handré Pollard en verlede jaar se wenner, Malcolm Marx, om die eerbewys geklop.
Du Toit, wat die Bokke verlede jaar teen Wallis aangevoer het in die VSA, het 'n enorme bydrae in elkeen van sy 14 toetse in 2018 gelewer.
Die statistieke vir dié kragmetings wys dat hy 'n verstommende 202 duikslae uitgevoer, 128 keer met die bal gestorm en 28 keer lynstaanbesit gewen het.
Hy en die loskopstut Steven Kitshoff was die enigste Bokke wat verlede jaar in elke toets gespeel het.
Die vleuel Sergeal Petersen was een van die groot uitblinkers in verlede jaar se Curriebeker-reeks. Foto: Gallo Images
Die Bok-afrigter, Rassie Erasmus, het in 'n verklaring deur die Suid-Afrikaanse Rugbyunie hulde aan Du Toit gebring en hom as 'n kanniedood-werkesel, wat nooit tou opgooi nie, beskryf. "Sy bydrae as 'n leier in die span was ook van onskatbare waarde. Hy verdien hierdie toekenning terdeë," het Erasmus gesê.
Aphiwe Dyantyi het die drieë ingeryg in verlede jaar se Superreeks en is as Suid-Afrika se beste speler in daardie reeks aangewys. Foto: Gallo Images
Die Blitsbokke en hul afrigter, Neil Powell, het ook 'n unieke dubbel behaal deurdat hulle vir die tweede jaar agtereenvolgens as onderskeidelik die Span en Afrigter van die Jaar aangewys is.
Dié nasionale sewesspan het in die 2017-2018-seisoen sy Wêreldreeks-titel op dramatiese wyse suksesvol verdedig.
Die opwindende senter van die Leeus Wandisile Simelane is as die Junior Springbok van die Jaar aangewys, terwyl Nolusindiso Booi as die Vroue-uitblinker van die Jaar bekroon is.
Die WP-spoedvraat Sergeal Petersen is danksy agt drieë in agt wedstryde in die Premierliga van verlede jaar se Curriebeker-reeks as dié kompetisie se beste speler aangewys, terwyl die Valke se Etienne Taljaard danksy 13 drieë in net sewe wedstryde die beste speler in die Eerste Liga was.